Teške tjelesne ozljede zadobio je 45-godišnji policajac Policijske postaje u Benkovcu prošlog četvrtka dok je čistio službeni pištolj.

Policajac je, prema prvim informacijama, čistio oružje u sobi svojeg stana u Benkovcu kad je pištolj, zbog još neutvrđenih razloga, opalio.

U prostoriji se u tom trenutku nije nalazio nitko osim policajca, a on je zadobio prostrijelnu ozljedu šake te je prevezen u zadarsku Opću bolnicu, gdje je zadržan na liječenju.

"Okolnosti ovog događaja još uvijek se utvrđuju, a o svemu će biti obaviješteno nadležno državno odvjetništvo", rekli su nam u zadarskoj policiji, navodeći da je policajac ozlijeđen dok je bio izvan službe i dok je obavljao redovito čišćenje oružja u sobi u kojoj je bio sam.